આશ્રમમાં આવ્યા પહેલાં મેં મહર્ષિ વિશે ઘણુંઘણું વાંચેલું. મને ખબર હતી કે એમની પાસે પહોંચનારા પ્રત્યેકના અંતરાત્માના મર્મને એ જોઈ શકે છે. એ વિશે એ કશું બોલતા કે બતાવતા નથી તો પણ. એટલે એ પ્રસંગથી મને કશું આશ્ચર્ય ના થયું. પરંતુ મહર્ષિની એ અલૌકિક શક્તિને મારે અંગત રીતે પણ અનુભવવાની હતી. મારે એની આવશ્યકતા હતી, કારણ કે સદગુરુમાં સંપૂર્ણ વિશ્વાસ વગર, એમનો આત્મા પરમાત્મા સાથે અને પોતાના શિષ્ય સાથે એકતાને અનુભવે છે એવી માન્યતા સિવાય, આત્મજ્ઞાનની અનુભૂતિ અથવા આત્મસાક્ષાત્કાર અશક્ય હોય છે.